L'amiant i l'asbest són materials incombustibles molt perillosos i perjudicials per a la salut.
S'acostumen a considerar sinònims per a referir-se a un tipus de mineral compost de fibres llargues flexibles i resistents als àcids.
Així, durant anys ha estat un material usat massivament en una àmplia varietat de productes manufacturats, especialment a la construcció, en materials tèxtils de protecció i en productes de fricció.
L'any 2002 va ser prohibida la seva comercialització i ús en totes les seves varietats per ser considerat un producte cancerigen que provoca la mort en un elevat percentatge de les persones que hi han estat exposades.
Per això, l'amiant només es pot manipular seguint un estricte protocol de seguretat.
L'exposició prolongada a les fibres d'amiant posa en perill la salut de les persones que el manipulen.
De fet, la relació que existeix entre l'exposició a l'amiant i el fet de patir algunes patologies com l'asbestosi, el mesotelioma i el càncer de pulmó està de sobres demostrada.
Aquest risc és més evident en el sector de la construcció, tot i que la utilització, producció i comercialització de l'amiant i dels productes que el contenen va ser prohibida definitivament l'any 2002 per la seva especial perillositat.
Avui, el risc d'exposició a les fibres d'amiant es produeix quan els treballadors manipulen materials instal·lats abans de la seva prohibició, com en els sectors dels enderrocs, les operacions de rehabilitació, de reparació o de manteniment.
Davant la presència d'amiant, la primera consideració que cal tenir present abans de prendre la decisió de treure un element que en contingui, és que el material que és en bon estat i que no ha estat sotmès a manipulacions indegudes o a l'acció de vibracions, fregaments, moviments d'aire, presència d'humitats, xocs o la seva manipulació, presenta un risc mínim d'emissió de fibres a l'ambient, per la qual cosa pot quedar-se instal·lat fins a la seva eliminació o la fi de la seva vida útil.
En canvi, el material amb risc de despreniment de fibres a l'ambient, pel seu estat de conservació, o perquè és sotmès a diverses accions: fregaments, corrents d'aire o xoc, s'ha de tractar per evitar l'emissió de fibres.
L'amiant és una substància molt perillosa i perjudicial per a la salut que cal manipular complint uns estrictes protocols de seguretat.
La realització de treballs que suposen manipulació d'amiant impliquen la presentació a l'autoritat laboral d'un pla de treball on cal explicitar les mesures de seguretat a adoptar.
Concretament, les persones que encarreguen treballs que impliquin la manipulació d'amiant (com la retirada de sostres de fibrociment o de materials aïllants que incorporen amiant), han d'assegurar-se que les empreses que faran aquesta tasca estan degudament inscrites al Registre d'empreses amb risc d'amiant (RERA) i que compten amb un pla de treball aprovat per l'autoritat laboral.
Les empreses que manipulen amiant han d'elaborar plans de treball (específics o genèrics) per a activitats amb risc d'exposició a l'amiant per tal que l'execució de les tasques es faci de forma correcta i hi hagi un control de les operacions que suposin un risc per als treballadors i treballadores, com a conseqüència de la presència o manipulació de materials que contenen fibres d'amiant.
Aquests plans, que han d'estar elaborats prèviament al desenvolupament de les activitats, han de ser autoritzats pel Departament d'Empresa i Ocupació i han de contemplar totes les mesures generals de control del mediambient de treball, de prevenció i organitzatives, d'higiene i protecció individual i les específiques de cada activitat.
Les empreses inscrites al Registre d'empreses amb risc d'amiant (RERA), a més de l'obligació de desenvolupar les pertinents activitats d'informació, formació, vigilància de la salut i consulta i participació del seu personal, han de crear un programa de vigilància sanitària de tots els treballadors que hagin estat exposats a l'amiant.
En compliment d'aquesta norma, el Departament de Salut ha creat el "Programa de vigilància postocupacional de la salut dels treballadors que han estat exposats a l'amiant".
Si el material amb amiant està instal·lat abans del 14 de juny del 2002 pot continuar instal·lat fins la a seva eliminació o el final de la seva vida útil, sempre que estigui en bon estat i no presenti risc d'exposició a fibres d'amiant.
La legislació específica d'aplicació a l'àmbit laboral per a operacions i activitats en les quals els treballadors estiguin exposats o siguin susceptibles d'estar exposats a fibres d'amiant o de materials que el continguin és el Reial decret 396/2006, de 31 de març, pel qual s'estableixen les relacions mínimes de seguretat i salut aplicables als treballadors amb risc d'exposició a l'amiant.